L-UE qed tissimplifika l-qafas regolatorju tagħha dwar it-taħriġ u ċ-ċertifikazzjoni tal-baħħara . Illum, il-presidenza Rumena laħqet qbil proviżorju dwar riforma mfassla biex iżżomm ir-regoli tal-UE allinjati mar-regoli internazzjonali u biex tagħmel il-mekkaniżmu ċentralizzat għar-rikonoxximent ta' baħħara minn pajjiżi terzi aktar effiċjenti u effikaċi. Ir-reviżjoni ser iżżid ukoll iċ-ċarezza legali dwar ir-rikonoxximent reċiproku taċ-ċertifikati tal-baħħara maħruġa mill-istati membri. Il-qbil issa ser jiġi ppreżentat għall-konferma mir-rappreżentanti tal-istati membri fil-Kunsill. Taħriġ u ċertifikazzjoni marittimi ta' kwalità għolja huma essenzjali għaż-żamma ta' livell għoli ta' sikurezza fuq il-baħar u l-prevenzjoni tat-tniġġis. Dawn ir-regoli aktar sempliċi ser jagħmluha wkoll eħfef għall-baħħara li jiċċaqalqu liberament fl-UE, u ser tagħmel is-settur tat-tbaħħir tagħna għażla ta' karriera aktar attraenti biex jiġi indirizzat in-nuqqas ta' persunal kwalifikat. Rovana Plumb, aġent Ministru għat-Trasport tar-Rumanija, President tal-Kunsill Il-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Baħħara ("Konvenzjoni STCW") tal-Organizzazzjoni Marittima Internazzjonali hija l-qafas internazzjonali f'dan il-qasam. Skont il-mekkaniżmu komuni tal-UE għar-rikonoxximent taċ-ċertifikati tal-baħħara minn pajjiżi terzi, il-Kummissjoni tikkontrolla regolarment li l-istati membri tal-UE u l-pajjiżi terzi jikkonformaw mar-rekwiżiti tad-direttiva tal-UE u l-Konvenzjoni STCW. Id-direttiva emendata ser tissimplifika l-proċedura għar-rikonoxximent ta' pajjiżi terzi ġodda u tirrevedi l-iskadenzi. Rigward ir-rikonoxximent tal-baħħara ta' stati membri oħra, ir-regoli l-ġodda ser jiċċaraw liema ċertifikati jeħtieġ jiġu rikonoxxuti reċiprokament sabiex il-baħħara ċertifikati minn pajjiż tal-UE jkunu jistgħu jaħdmu abbord bastimenti li jtajru l-bandiera ta' pajjiż ieħor tal-UE. Wara l-approvazzjoni, it-test maqbul ser jgħaddi mir-reviżjoni tal-ġuristi-lingwisti. Imbagħad ser ikun jeħtieġ li jiġi adottat formalment kemm mill-Parlament kif ukoll mill-Kunsill.